Bár így menne minden hazai egészségügyben: tíz napja kezdett tárgyalásba egy klímaforgalmazóval az ország gyerekkórházait szülői ágyakkal magánemberként ellátó Orosvári Zsolt, hogy ne sínylődjenek 35 fokos kórtermekben a beteg gyerekek, kedden már be is szerelték az első légkondicionálókat a budapesti Bethesda kórházba, és hamarosan további vidéki kórházak kapnak majd hűtőberendezéseket - ingyen.

Egy hete írtunk róla, hogy a sikeres „anyuka-ágy” akciójáról elhíresült sárbogárdi családapa, Orosvári Zsolt újabb módon – és ismét az állami fenntartó helyett - tenné komfortosabbá a kórházban élő gyerekek mindennapjait: a nyári hőségre tekintettel légkondicionáló berendezéseket szerzett, illetve szerez gyerekkórházakba.

Orosvári Zsoltnak, aki korábban maga is klímákat forgalmazott, a Magyar Kórházszövetség (MKSZ) elnökének gyorsfelmérése adta az ötletet, amely szerint a hazai kórházak betegszobáinak 98 százalékában nincsen légkondícionáló, ami nemcsak a betegek komfortérzete, hanem a fertőzések terjedése miatt is aggályos. (A júliusi műtőklíma-botrány apropóján készült felmérés szerint egyébként a műtők 33 és az intenzív osztályok 41 százalékában sincs hűtőberendezés, de oda speciális, százmilliós berendezések kellenek, amelyek beszerzését magánszemély értelemszerűen nem veheti át az intézmény, illetve a fenntartó helyett).

A sárbogárdi családapa elővette hát korábbi, klímás kapcsolatait és múlt heti – sikeres – tárgyalásai után kedden a Bethesda kórház égési osztályára már el is kezdték beszerelni a berendezéseket.

Fotó: Facebook/Orosvári Zsolt

Az érintett cég nemcsak a légkondícionálókat adta a kórházaknak díjmentesen, de azok beszerelését is ingyenesen vállalta.

A Bethesda után az akció további cégek bevonásával várhatóan vidéki intézményekben folyatódik majd.